Studente eersdaags terug op kampusseArgieffoto (Foto: Unsplash/Pixabay) Die meerderheid van Suid-Afrika se groot universiteite beoog om voor die einde van die jaar alle kontakklasse te hervat. AfriForum Jeug het in April vanjaar ’n opname by 25 openbare universiteite gedoen om om vas te stel wat hulle aangepaste beleid oor kampusgebaseerde onderrig is. Daniël Eloff van Hurter Spies Ing., wat die opname gedoen het, sê na aanleiding van die universiteite se beleid het meeste van hierdie tersiêre instansies aangedui dat hulle voor die einde van die jaar weer kontakklasse gaan aanbied. “Van die universiteite het aangedui dat hulle wel voordeel uit die aanlyn stelsel getrek het en van hierdie konsepte nou met saam met die kontaklasse gaan toepas. Universiteite gaan byvoorbeeld hul hulpbronne uitbrei – deur leermateriaal meer in multimedia-formaat aan te bied,” sê Eloff. Volgens AfriForum Jeug is dit nou ook tyd vir universiteite om stadig maar seker terug te keer na kampusgebaseerde onderrig noudat alle Covid-19-regulasies opgehef is. Universiteite was genoop om weens die Covid-19-pandemie kontakonderrig vir sowat twee jaar met aanlyn onderrig te vervang. Teen einde 2021 het studente stelselmatig begin terugkeer na kampusse, maar daar is wel nog universiteite wat op aanlyn onderrig staatmaak. ŉ Hele paar lesers het die afgelope tyd vir Maroela Media laat weet dat studente aan die Universiteit van Pretoria (UP) nog van die huis af moet studeer. Rikus Delport, woordvoerder van die UP, sê hoewel studente tans eksamen skryf, sal hulle van die begin van die tweede semester – wat op 25 Julie begin – weer kontakklasse bywoon. “Kontakklasse sal voortgaan soos voor die Covid-19-pandemie en alle studente sal weer terug wees op die kampus,” het Delport gesê. Volgens Eloff beskik die meerderheid van die universiteite ook nie oor ’n verpligte entstofbeleid nie, met uitsondering van die Universiteit van die Vrystaat. Die afwesigheid van beleid, sê Eloff, sal ook studente se terugkeer na kampusse vergemaklik.